**„Стара и нова школа“**

**Лица:**

МЛАДИ ЛИСАЦ - НЕЛЕ ЛИСИЧИЋ, Лијин вољени сестрић

ВУК - ВУКАШИН ВУЈИЋ, најпознајтији момак у Златној шуми

ЗЕЦ - ЗУБА ЗЕЧЕВИЋ, лево сметало и глас разума

ЛИСИЦА - ЛИЈА ЛИСИЧИЋ, Вукова пријатељица

ГАВРАН - ГАВРИЛО ГАВРИЋ, локални „телеграф“ (гласник)

МЕДВЕД МЕДА, Вуков најбољи пријатељ

**СЦЕНА 1:**

ВУК *(долази пред Лијину кућу са цвећем у рукама):* Ах! Како дивно мирише! *(Помирише букет.)* Надам се да ће се Лија обрадовати. А како и не би?! Треба да буде поносна што има оваквог пријатеља. Не само што сам леп, млад и згодан, већ сам и лепо васпитан. Учио сам и стару и нову школу бонтона и опхођења према дамама. Једном речју – неодољив сам. Џентламен!

*(Чује се све јача музика, Вук се зачуди.)*

ВУК: Каква је ово галама?! Лија је рекла да неће правити рођенданску журку. Лијо, Лијо! *(Повлачи звонце.)* Лијо, јеси ли код куће?

*(Музика престаје.)*

НЕЛЕ ЛИСИЧИЋ *(појављује се на прозору):* Шта се дереш, матори?

ВУК: Шта рече? Јесам ли ја то добро чуо?

НЕЛЕ ЛИСИЧИЋ: Добро си чуо, ћале! Шта ти треба?

ВУК: Сигуран сам да сам на правој адреси, али разговарам са погрешном особом! Дечко, ко си ти и шта тражиш у Лијиној кући?

НЕЛЕ ЛИСИЧИЋ: А ко си ти да мене испитујеш?

ВУК: Добро, мали, паметнији попушта! Ја сам најбољи Лијин друг.

НЕЛЕ ЛИСИЧИЋ: Па шта ако си њен друг?! Шта те брига ко сам ја?!

ВУК: Моја дужност је да бринем о безбедности својих пријатеља. Дакле, ако не желиш да одмах зовем Шумску полицију, или да те пре њих сам пропустим кроз шаке, сместа реци шта радиш у Лијиној кући и где је Лија?!

НЕЛЕ ЛИСИЧИЋ: Аха! Пријатељ! Баш да ти не поверујем! Није Лија луда, ваљда, да се дружи са таквима.

ВУК: Мали, играш се својим животом. Моје стрпљење је на измаку, а онда не гарантујем...

НЕЛЕ ЛИСИЧИЋ: Добро, добро, ћале! Не пали се!

ВУК: И нисам ти ја никакав тата, ни ћале! Јеси ли разумео?!

НЕЛЕ ЛИСИЧИЋ: Нисам разумео.

ВУК *(почиње да кипти од беса)*: Молим?!

НЕЛЕ ЛИСИЧИЋ: Добро, шалим се, господине Безимени. Ја сам Неле Лисичић, Лијин сестрић.

ВУК: Шта Безимени?! Не презивам се ја Безимени, већ Вујић! Са неким си ме помешао, малени. И одакле си ти уопште дошао, кад очигледно никад ниси чуо за мене, Вукашина Вујић?! Ја сам најпознатији у целој Златној шуми.

НЕЛЕ ЛИСИЧИЋ: Ти си као неки много битан тип?

ВУК: Дечко, рекох ти да се уразумиш и упристојиш. Само зато што тврдиш да си Лијин сестрић, мада је то још непроверена инфрормација, бићу веома фин према теби.

НЕЛЕ ЛИСИЧИЋ: Тетка није код куће. Молим, дођите неки други пут! *(Брзо уђе и затвори прозор.)*

ВУК: Не могу да верујем! Какав невероватно дрзак младић! У моје време...

*(Опет се чује се све јача музика, Вук се окрене ка прозору, појави се Лија па се музика утиша.)*

**СЦЕНА 2:**

ЛИЈА *(долази, умиљато):* Ооо, какво дивно цвеће!

ВУК *(подиже поново букет, сетивши се да све време држи цвеће):* Ах! Мали знак пажње, драга. Али, само да знаш, сам сам бирао!

ЛИЈА: Ооо, драги, хвала пуно, пуно!

ВУК: Па, овај, срећан ти рођендан и... и овај, знаш...желим ти, овај... и тако то.

ЛИЈА: Знам, знам, драги мој! *(Цмок – пољубе се у образ)* Извини што си ме чекао, надам се да се не љутиш, хитно ми је нешто искрсло. Морала сам да обавим један послић, али се мало одужило...

*(Неле провирује на прозору.)*

ВУК: Ма не, све је у реду. Не мари. Али... Овај мали... *(Показује руком ка прозору.)*

ЛИЈА *(разнежено)*: Ооо! Упознао си Небојшицу. Сигурна сам да сте се вас двојица већ спријатељили. Баш ми је драго.

НЕЛЕ ЛИСИЧИЋ *(провирује и смешка се):* Ха, ха!

ВУК *(збуњено)*: Овај, ја...

ЛИЈА: Нешко је мој најдражи сестрић!

ВУК: Нисам знао да имаш сестриће, Лијо.

ЛИЈА: Ах! Ко би рекао да сам ја тетка том дивном младом момку?!

ВУК: Нико, Лијо. Уопште не личиш на тетку, иако си тетка.

ЛИЈА: Да. Него, *(застане)* замолила бих те да ми помогнеш наредних дана.

ВУК: Важи, Лијо, шта год треба.

ЛИЈА: Знаш, Нешко је веома креативно дете. Стално му навиру неке невероватно инспиративне идеје, па, ето, помислих да се ти нађеш у његовој близини. Да пазиш да баш много не претера у својој слободоумности.

ВУК: Али, Лијо, ја...

ЛИЈА: Ох, драго ми је што пристајеш! Хвала ти, пријатељу.

ВУК: Али, Лијо, мислим...

ЛИЈА: Вечно ћу ти бити захвална због овога. Неће ти бити уопште тешко. Видећеш да је Неша једна мила душица.

ВУК *(снуждено):* Аха! *(саркастично)* Види се на први поглед!

ЛИЈА: А сад идем да ставим цвеће у вазу и да донесем торту. Исећи ћу ти огромно парче. Послужићемо се овде у дворишту. Одмах долазим!

ВУК: Донеси једно и за сестрића! Д*довикује Лији и гледа у Нелета који мало – мало па провири на прозору, а тренутно једе торту.)*

ЛИЈА *(окреће се и одговара Вуку):* Небојша уопште не воли слаткише. А сада је вероватно поспан, време му је за спавање.

**СЦЕНА 3:**

НЕЛЕ ЛИСИЧИЋ: Шта је, ћале, остао си без текста?

ВУК *(срдито):* Рекао сам ти, не зови ме „ћале“!

НЕЛЕ ЛИСИЧИЋ: Де, де! Ал' се ти одмах пецаш! Шала, човече!

ВУК: Ма даћу ти ја шалу! Само још једном то понови и пашће ми мрак на очи!

НЕЛЕ ЛИСИЧИЋ: Нећу више. Обећавам. Тетке ми!

ВУК: Не верујем ти! Закуни се у мајку! Или у свој фудбалски клуб!

НЕЛЕ ЛИСИЧИЋ: А шта фали што се кунем у тетку?! Тетка је царица! Волим је као мајку, а пошто мајка није овде, већ тетка, то му је исто. А у фудбалски клуб нећу из принципа. Јес' па да их бије малер!

**СЦЕНА 4:**

ЛИЈА: Ево и торте! *(носи једно парче и даје Вуку):* Изволи!

ВУК: А теби парче?

ЛИЈА: Ја ћу касније. Нешто сада нисам гладна. Само се ти слади. Пријатно! Баш је слатка, јел' да?

ВУК: Ахм! *(Каобајаги једе торту.)*

ЛИЈА: У посластичари „Веверак“ праве одличне торте.

ВУК: А ја баш помислио, Лијо, да си ти правила. Мени је мама увек правила рођенданске торте и још увек ми прави торту и колаче, па и кифлице, за рођендан и за Нову годину.

НЕЛЕ ЛИСИЧИЋ: Е, ћа... овај, чика Вујићу, то је било у прошлом веку. Сада се торте наручују у посластичари. Зар мислиш да тетка упропасти маникир чистећи орахе? Да јој пукне нокат?

ВУК: Да, да. М а р и к и н!

ЛИЈА: Ох, Нешкићу, зар ниси заспао?

НЕЛЕ ЛИСИЧИЋ: Нисам, тетка. Неки комарац ми зујао око главе, па сам се расанио.

ЛИЈА: Уф, сигурно се мрежица померила! Сад ћу то да средим.

ВУК: И, Лијо, који рођендан прослављамо?

НЕЛЕ ЛИСИЧИЋ: И ти ми као знаш неки бонтон! Даме се не питају за године!

ЛИЈА: Нешо, пожели господину Вујићу лаку ноћ.

НЕЛЕ ЛИСИЧИЋ: Лаку ноћ, господине Вујићу! А, тетка, могу ли још мало да останем, баш је пријатно напољу?

ЛИЈА: Треба да одмараш. Али, може још само мало.

ВУК *(Лији):* Ево, можемо заједно да ти отпевамо рођенданску песму.

*(Певају.)* Данас нам је диван дан, диван дан, диван дан, нашој Лији (тетки) рођендан, рођендан, рођендан...

**СЦЕНА 5:**

*(Долазе Медвед, Зец и Гавран и они се придружују и певају):* Живела, живела и срећна нам била... *(Аплаудирају сви на крају песме.)*

ЛИЈА: Хвала, драги моји!

МЕДА *(Вуку):* Брате, знао сам да си овде!

ГАВРАН (Меди): Видиш да сам био у праву.

ЗЕЦ *(Лији):* Има ли и за нас мало торте?

ЛИЈА: Ооо, драги моји! Откуд ви? *(мазно)* Драго ми је што сте се сетили да ми је данас рођендан!

МЕДА: Ма нисмо се ми сетили. Кренуо ја код Вује. Гавра ми каже: „Ено га он код Лије на рођендану“. Па дођосмо заједно.

ВУК: А који ветар тебе донесе, Зечићу?

ЗЕЦ: Па, ако Вуја није код куће, а Меда и Гаврић кренули да га траже, рекох да то само значи – биће неке акције!

ВУК: Биће акције кад те сад будем потерао!

ЛИЈА: Ма све је у реду. Нека сте дошли. Добродошли! *(Окреће се ка Нелету који је све време на прозору.)* Нешко, донеси торту за наше нове госте, а онда хајде на спавање. *(Гостима)* Видећете, торта је баш укусна!

*(Неле доноси торту и послужује, а онда се враћа у кућу и поново извирује на прозор повремено. Гости каобајаги једу торту уз повремене узвике дивљења:“Ммм!“. Музика се чује у позадини.)*

ВУК: Гаврило, нешто си се ућутао. Има ли чега новог у окружењу? Златна шума у задње време делује прилично успавано.

ГАВРАН: Па... не знам. Има. Ваљда. Сигурно има нечег.

ВУК: Црни, шта ти је? Да ти није маца појела језик? Или можда шећер из те торте лоше утиче на тебе?

ГАВРАН: Па, Ву Вуче, ја... овај... како да кажем. Ни... нисам... то јест јесам...

ВУК: Шта муцаш, човече?! Причај лепо!

ГАВРАН: Па има, наравно да има. Лија... овај, госпођа Сова... овај, не... Лија...овај...Ух!

ЛИЈА *(гласно за себе, окренута ка публици):* Значи, видели су ме! *(Гаврану)*: Добро, Гаврило, у реду је. Ево, ја ћу да кажем.

ГАВРАН: О, хвала ти, Лијо! Извини, молим те!

ЛИЈА *(Гаврану):* Не мораш да се извињаваш. У реду је. *(Осталима, а највише Вуку.)* Малопре сам ишла код госпође Сове да је нешто замолим. Али, није прихватила, нисмо успеле да се договоримо. Морам да сместим Нешка у кревет. *(Одлази у кућу.)*

МЕДА: Јао, не помињите ми госпођу Сову! Цело крзно ми се најежи кад чујем њено име.

ВУК: Хајде, Медо, ваљда си заборавио. Одавно си ишао у школу.

ЗЕЦ: Неке лекције се не заборављају до краја живота. Зато се и зову животне лекције! Хе, хе!

МЕДА: Ево, ја још увек памтим своју лекцију за цео живот! Задатак из математике са лешницима.

ВУК: Медо, торта је са лешницима. Како задатак може да има лешнике?!

ГАВРАН: Може да буде свашта у тим задацима, Вуче, зар си заборавио? Оловке, гумице, бомбоне, овце...

ВУК: Јао, јесте! Мени су најтеже ишли ти задаци са овцама.

МЕДА: Ја до оваца нисам ни стигао. Побегао сам из школе још код лешника. И данас ме боли глава кад се сетим колико пута ме је госпођа Сова јако кљуцнула.

ГАВРАН: Ја сам највише волео географију!

ЗЕЦ: А ја музичко! Ха, ха, ха!

ГАВРАН: А ја екскурзију! Хи, хи, хи!

ВУК: *(Зецу и Гаврану):* Смирите се, вас двојица! *(Меди):* Медо, од овог тренутка заборавићеш тај немили догађај! Ја ћу ти помоћи да ресконструкцијом прошлог догађаја победиш страх. Као у оном филму прекјуче. Је л' важи?

МЕДА: Важи, друже!

ВУК: Како је гласио задатак?

МЕДА: Верица је имала три лешника, па је добила још два лешника. Колико је онда имала укупно?

ВУК: И, шта си ти одговорио?

МЕДА: Четири коцкице!

ВУК: Ууу! Медо, брате! Питање је било лако, како си тако погрешио?

МЕДА: Али нисам погрешио! У четири коцкице чоколаде налази се отприлике толико лешника!

ВУК: Добро, Медо, заборави чоколаду. Хајде, замисли госпођу Сову и задатак, a кад треба да одговориш, ја ћу да ти шапнем. Ви, остали, да ћутите!

ГАВРАН: Нећу ни да зуцнем!

ЗЕЦ: Ха, ха, ха! А ја нећу ни да гракнем! Ха, ха, ха!

МЕДА: Важи, Вујо. Жмурим. Замислио сам... Мислим... Задатак... Шапни ми сад!

ВУК: Верица је имала три лешника и добила још два лешника и то је укупно шест лешника!

ЗЕЦ: Кљуц, кљуц, кљуц!

МЕДА! Ааа! Вукашине! Зеко! Аоо, боли ме кљуцање!

ЗЕЦ: Резултат је погрешан! Има укупно пет лешника!

ВУК *(Зецу):* Јесам ли ти рекао да ћутиш?!

ГАВРАН *(Вуку):* Али, Вуче, одговор треба да буде пет лешника, а не шест. Треба да сабираш, а не да множиш!

ВУК *(Зецу и Гаврану):* Ма сад ћу ја вама да покажем лешнике по носу, па ћете онда цео дан да их сабирате!

ЗЕЦ *(Вуку):* Можеш тај задатак да примениш на овцама. Хе, хе!

ВУК: И? Шта се мења? Ако ми неко поклони две овце, значи да се стадо лако умножило, нисам их тешком муком сабирао по пропланку!

МЕДА *(Вуку):* Јесте, друже! У праву си! Баш си паметан, а уз то, ти ме једини разумеш!

ГАВРАН: Вуче, извини. Хајде да заборавимо задатке. Од њих човека лако може и глава да заболи.

МЕДА: Јаооо! Још ме болиии! *(Држи се за главу.)*

ВУК: *(Гаврану):* Е, Гаврићу, баш знаш шта треба да кажеш! *(Меди)* А ти, Медо, велики си! 'Ајде батали школу, не мисли више на то!

*(Враћа се Лија.)*

ЛИЈА: Извините, драги моји. Морала сам Нешку да испричам причу за лаку ноћ. Он сваке вечери леже тачно на време. Са последњим зраком сунца већ је у кревету. Луче теткино!

ГАВРАН *(разнежено)*: Мило неко дете!

МЕДА: Све је на тебе Лијо! Пљунута ти!

ЗЕЦ: Ха,ха! Је л' му и школа тако добро иде као што је теби ишла Лијо?

ЛИЈА: Ах! Шта да вам кажем?! Небојша тренутно има мало проблема, али биће све у реду. Уствари, то и није проблем, више као један каменчић у ципели.

МЕДА: Ваљда као трн у шапи!

ЛИЈА: Да, да, па то сам и мислила! Неле је веома талентовано дете, али га старији не разумеју. Као на пример професори у његовој бившој школи.

ВУК: То је бар лако! Промениш школу и решиш проблем!

ЛИЈА: Па и ја сам слично размишљала, али у Златној шуми то није баш тако лако. Госпођа Сова у своју школу прима само ученике са препоруком.

ВУК: Па нека му пошаљу препоруку и решен проблем!

ЛИЈА: То ће бити скоро немогуће!

ВУК: Зашто? Ево, Гаврило може час да скокне до његове бивше школе и донесе ту препоруку.

ЛИЈА: Школа, у коју је Небојшица ишао, је недавно изгорела. Зато сам ја понудила својој драгој сестри да дете дође код мене, да не губи од науке док не направе нову школу. У школи госпође Сове може стећи дивно образовање.

ЗЕЦ *(накашљава се):* Акм, акм. Кашљ, кашљ.

ВУК *(Зецу):* Зечевићу, не шири заразу! Иди код доктора Јазе, не кашљи ми у лице!

ЗЕЦ: Вуче, ја се некашљавам, а не кашљем. Ти се бар хвалиш да познајеш бонтон. Знаш ваљда шта то значи?

ЛИЈА *(Зецу):* Значи да није то што ти мислиш, Зубо, то јест, уопште није тачно то што си чуо! *(Гаврану):* Је л' тако Гавро?

ГАВРАН: Дабоме, да није тачно, Лијо. То што смо ми чули да твој сестрић запалио школу у Зимзеленој шуми уоште није тачно, кад ти кажеш да није тачно!

ЛИЈА: Наравно да је мој мили сестрић Небојша потпуно невин. Дечко се само играо са друговима у дворишту школе. Ватру су сигурно изазвали неодговорни туристи. И сами знате да и ми имамо проблеме са њима.

МЕДА: Ето, после првомајског уранка ја сам у свом дворишту добро опекао шапу згазивши на угарак. Туристи пале ватру где год им се прохте. Доктор Јаза се недељу дана мучио да ми излечи ногу.

ЛИЈА: Дакле, јасно је да је Нешко само позвао помоћ кад се ватра појавила и скроз је неправедно оптужен јер шибице које је имао код себе он је само покупио на том месту. Јадна моја сестра! Скоро да је пресвисла од жалости и стида.

ВУК: Па, шта ти је рекла госпођа Сова? Откуд она зна за тај догађај у Зимзеленој шуми? И где је могла да чује за твог сестрића?

ЛИЈА: На интернету прочитала у некој групи на Фејбуку „Запослени у просвети“.

МЕДА: И? Шта онда?

ВУК: Свашта! Тај интернет је чудо! Сви га данас имају. Кад смо ми ишли у школу госпођа Сова је имала само прут, а сад има и интернет!

НЕЛЕ ЛИСИЧИЋ *(који је све време провиривао):* Лепо сам ти рекао ћа... овај, господине Вујићу, да ти живиш у прошлом веку. Ово је модерно доба ћа... овај, човече!

ЛИЈА *(окреће се Нелету који је на прозору):* Небојшице, да ли си се уплашио у сну? Ево, сад ће тетка! *(Лија одлази, а Неле се брзо склања са прозора.)*

МЕДА: Мени се нешто чини да је овај мали опасан.

ВУК: Дечко је премазан свим бојама!

ГАВРАН: Имајте мало сажаљења! Видите колико Лија брине о њему. Крв није вода!

ЗЕЦ: Права изрека за праву прилику, Гавро! Слажем се. А знајући Лију...

ГАВРАН *(орасположено):* И ја сам ишао у школу, Зечевићу. Додуше, мало краће од тебе, али још знам напамет све песме хајдучког циклуса и о Марку Краљевићу.

МЕДА: Еј, народе, хајде да помогнемо Лији! Ја не могу. Госпођа Сова ме сигурно није заборавила. Али, вас тројица идите код ње и убедите је да прими малог Лисичића у своју школу!

Вук *(Меди):* Слажем се, Медо! Госпођа Сова је право решење за младог господина. Она ће га нучити памети.

ГАВРАН: Јесте, Вуче! Кад је нас научила и извела на прави пут, успеће и са овим младићем.

ЗЕЦ *(Гаврану):* Заборављаш, Гаврило, да је прошли век завршен поодавно. Сада важе друга правила у савременој школи.

МЕДА: Школа је школа. Шта ту има да се мења? Није школа годишње доба! *(Зецу)* Шта ти је, Зеко, шта трабуњаш?! И садашња госпођа Сова је наша стара госпођа Сова.

ЗЕЦ: Јао, Боже! Са киме ја причам?! Господо драга, данашња госпођа Сова јесте наша стара госпођа Сова, али без прута!

ВУК: Како, молим?! Где га је изгубила? Зашто не одломи нови прут?

ЗЕЦ: Нигде га није изгубила, Вуче, већ не сме више да га користи. Министарство за шумско образовање је забранило.

МЕДА: Ако нема више прут, бар још увек има кљун. Јааао, кад се само сетим!

ВУК *(Меди):* Медо, немој да се сећаш, молим те! Искључи сећање! *(Зецу):* Зечевићу, Меда је у праву. Ако нема прута, ту је њен кљун, а он ће лако да преваспита овог малог неваљалца.

ЗЕЦ: Вараш се, Вуче! Иако га има, ни њега више не сме да употребљава у ОНЕ сврхе као што их Меда памти.

МЕДА: Ијааао, кад се сетим...

ВУК *(Меди):* Медо, заборављај! Не сећај се! *(Зецу)* А ти, Зечевићу, обрати пажњу шта говориш!

ГАВРАН: Па шта ћемо онда?!

ВУК: Не знам, размишљам! Ако нема прут и не сме да користи кљун, како ће онда било која госпођа Сова ово дете да дозове памети и лепом понашању?!

ЗЕЦ: Сигурно неким новим методама и техникама. У раду са децом треба бити стрпљив!

ВУК: Не липши, магарче, до зелене траве!

ГАВРАН: Тако је! И вук длаку мења, али ћуд никако!

ВУК: Ти то нешто на мој рачун, Гаврило? Или ми се само учинило?!

ГАВРАН: Никако, Вукашине, извини. Нисам на тебе мислио. Знам и ја паметне изреке. Хе, хе.

ЗЕЦ: Ја ћу да замолим госпођу Сову. Мислим да ћемо успети да помогнемо Лији.

ГАВРАН: Важи, Зеко, теби ће сигурно поверовати. Увек те је хвалила и водила на међушумска такмичења.

МЕДА: Ја вас чекам овде. Нема смисла да тек тако сви одемо са Лијиног рођендана.

*(Зец, Вук и Гавран одлазе, а Меда је сам на сцени и пева неку песму о школи.)*

Јао, што школа боли.

Само Зека школу воли.

Мени је Совина школа

Задала пуно бола.

И за мог доброг друга Вука

Она је била права мука.

Џабе што кажу да није баук,

школа је мени велики јаук.

Јао, што школа боли.

Само Зека школу воли.

*(Могу да се убаце стихови из неких већ познатих песама о школи, музичка подлога обавезно.)*

ЛИЈА *(излази):* О, Медо, где су остали?

МЕДА: Брзо ће доћи. Како је Небојша? Да ли се коначно успавао?

*(Лисичић опет извирује.)*

ЛИЈА: Променио кревет, сиромашак, па има кошмарне снове. Али, ево, сада спава као анђелак!

*(Долазе пређашњи.)*

ВУК: Лијо, донеси хладан сок од зове! Да частиш!

ЛИЈА: Радо, одмах ћу донети , али због чега треба да частим, осим због рођендана?

ГАВРАН: Решили смо проблем! Уписали смо твог сестрића у школу госпође Сове.

ВУК: Зуба Зечевић је био наш изасланик и дипломатски договорио са госпођом Совом да прими младог Лисичића у своју школу.

ЗЕЦ: Уз један услов!

ЛИЈА: Јао, па ви сте златни! *(Гледа их редом.)* Хвала, драги моји, пуно вам хвала!

ГАВРАН: Лијо, ниси чула услов.

ЛИЈА: Пристајем на све услове!

НЕЛЕ ЛИСИЧИЋ (*провирује и даље):* Ооо, шта ли су ми сместили ови матори Златношумци?!

МЕДА: Браво! Лијо, сад си опет слободна да се дружиш са нама.

ЛИЈА: Да, да! Наравно. А шта је услов?

ЗЕЦ: Мораћеш да платиш за сваки прекршај свог сестрића, а уколико направи неку штету биће одмах избачен из школе.

ЛИЈА: Али, како је то могуће? Госпођа Сова нема права...

ЗЕЦ: Има, Лијо, има. Школа је постала лично приватно власништво госпође Сове, а по новом Закону...

ЛИЈА: Добро, добро, Зеко. Разумела сам!

ВУК: Е, другарице, а где је то пиће да наздравимо?!

ЛИЈА: Ево, сад ћу! Само да покријем Нешу, одмах долазим! *(Лисичић брзо нестаје иза прозора.)*

МЕДА: Тако! Све је лепо кад се лепо заврши!

ГАВРАН: Слога кућу гради, а неслога је разграђује!

ВУК: Од колевке па до гроба најлепше је ђачко доба!

ЗЕЦ: Добро, људи, схватили смо! Госпођа Сова вас је научила мудрим изрекама. Додуше, математика вам није јача страна...

ГАВРАН: Није живот само математика, Зечевићу. Има нечег и у поезији: „Кад то виде Краљевићу Марко, он потеже јака буздована...“

ВУК *(прекида га):* Гавриле, немој, молим те, тако ти десног крила!

ЛИЈА *(доноси сок):* Е, па, друштво, срећан ми рођендан!

*(Сви певају „Данас нам је диван дан...“)*

К Р А Ј

Текст за луткарску или костимирану драмску представу **„Стара и нова школа“**

(Још једна заврзлама у Златној шуми)

Аутор: Ирена Златковић, професор српског језика и књижевности у ОШ „Ћеле кула“ у Нишу